На основу члана 8. Закона о буџету Републике Србије за 2019. годину („Службени гласник РС”, број 95/18) и члана 42. став 1. Закона о Влади („Службени гласник РС”, бр. 55/05, 71/05 ‒ исправка, 101/07, 65/08, 16/11, 68/12 – УС, 72/12, 7/14 –УС, 44/14 и 30/18 – др. закон),

Влада доноси

УРЕДБУ О ИЗМЕНАМА

УРЕДБЕ О УТВРЂИВАЊУ ПРОГРАМА ПОДСТИЦАЊА ПРЕДУЗЕТНИШТВА

КРОЗ РАЗВОЈНЕ ПРОЈЕКТЕ У 2019. ГОДИНИ

Члан 1.

У Уредби о утврђивању Програма подстицања предузетништва кроз развојне пројекте у 2019. години, у Програму подстицања предузетништва кроз развојне пројекте у 2019. години („Службени гласник РС”, број 3/19), у одељку 1. ПРЕДМЕТ став 1. мења се и гласи:

„Законом о буџету Републике Србије за 2019. годину („Службени гласник РС”, број 95/18), члан 8, у оквиру раздела 21 - Министарство привреде, Главa 21.0, Програм 1509 - Подстицаји развоју конкурентности привреде, функција 410 - Општи, економски и комерцијални послови и послови по питању рада, Пројекат 4002 - Подршка развоју предузетништва, економска класификација 451 - Субвенције јавним нефинансијским предузећима и организацијама, опредељена су средства у износу од 2.700.000.000,00 динара, намењена за реализацију пројекта Подршка развоју предузетништва. Од наведеног износа, 500.000.000,00 динара је намењено за реализацију Програма подстицања предузетништва кроз развојне пројекте у 2019. години (у даљем тексту: Програм). Такође, средства враћена Фонду за развој Републике Србије по основу одобрених кредита из средстава Републике Србије, која се код Фонда за развој Републике Србије воде на подрачуну који се односи на комисионе послове по налогу Републике Србије, по програмима за подстицање равномерног регионалног развоја и средства из повраћаја по програмима о распореду и коришћењу средстава намењених за стaрт-ап кредите за почетнике у износу од 250.000.000,00 динара, користиће се за спровођење Програма.”

У одељку 5. ФИНАНСИЈСКИ ОКВИР став 1. мења се и гласи:

„Укупно расположива бесповратна средства за реализацију овог програма су 750.000.000,00 динара. За средња правна лица могуће је одобрити максимално 30% укупно планираних бесповратних средстава по овом програму.”

Члан 2.

Ова уредба ступа на снагу наредног дана од дана објављивања у „Службеном гласнику Републике Србијеˮ.

05 Број: 110-6042/2019

У Београду, 27. јуна 2019. године

В Л А Д А

ПРЕДСЕДНИК

Ана Брнабић, с.р.